L’Ajuntament ampliarà la part final del Barranc del Rúbio per a facilitar el desaigüe de pluvials
13/01/2015

# L’Ajuntament ampliarà la part final del Barranc del Rúbio per a facilitar el desaigüe de pluvials

[![Imatge de la reunió d’ahir el en centre social](/images/noticias/2015/01/reunion-barranco-rubio.jpg)](/images/noticias/2015/01/reunion-barranco-rubio.jpg)

13.01.2015

L’alcaldessa es reuneix amb veïns afectats per a tractar de consensuar les actuacions en la zona

La reducció del nombre de basses de contenció previst en el carrer 133, complint el requeriment veïnal, obliga a redimensionar el projecte de canalització de Barranc del Rúbio

L’alcaldessa de Paterna, Elena Martínez, va acudir en la vesprada d’ahir a la Canyada per a reunir-se amb una trentena de veïns dels carrers 133 i adjacents, així com del Barranc del Rúbio. Durant la trobada va estar acompanyada per la tinenta d'alcalde responsable de Serveis, Marisa Ferre, així com pel gerent de l’empresa mixta Aigües de Paterna. La reunió es va convocar amb l’objectiu d’avançar en la presa de decisions conjuntes amb aquests veïns afectats per problemes derivats de l’entrada d’aigua en les seues vivendes quan es produeixen episodis de pluges torrencials com el que va tindre lloc al setembre de 2012.

L’alcaldessa va iniciar la trobada explicant als veïns que s’ha complint amb la petició veïnal realitzada en la passada reunió, en la que va adquirir compromís de suspendre la construcció del sistema de drenatge sostenible del carrer 133. De les nou basses que constaven en el projecte únicament se n’han construït tres, que seran finalitzades segons es va acordar també amb els veïns. Este sistema de drenatge sostenible era una solució per a arreplegar l’aigua de pluvials evitant que discorreguera per escolament pel carrer 133. El conjunt de basses tenia a més la missió de reduir la quantitat d’aigua que arriba al mateix Barranc del Barato durant les pluges, ja que el carrer 133 és capçalera del mateix barranc. En reduir el sistema de drenatge sostenible a una tercera part, els tècnics consideren que hauran de redimensionar l’estudi de solucions previst per a la canalització del Barranc del Rúbio. El Consistori va presentar en el mes de desembre el projecte de canalització del Barranc del Rúbio a la línia de subvencions de la Unió Europea i està pendent de conéixer la decisió de Brussel•les. El projecte del Barranc del Rúbio suposa canalitzar les aigües i reurbanitzar una zona que històricament ha patit danys en situació de pluges extremes pel fet que a pesar de ser una conca molt significativa mai s’ha escomés la canalització del mateix. L’actuació “a cel obert” es va pressupostar inicialment en 5 milions d’euros però els veïns van apostar per una solució soterrada, per la qual cosa el pressupost es va incrementar fins als 8 milions d’euros per a la canalització de 980 metres. A més s’han incorporat al projecte la canalització d’un ramal de la Vallesa creant un col•lector de pluvials que baixaria en paral•lel a la línia de FGV per a poder recepcionar adequadament l’aigua que baixa per eixa conca i que causa nombrosos problemes. Per tot això el pressupost del projecte ha ascendit finalment en la xifra d’11 milions d’euros sol•licitats a la Unió Europea.

Mentres s’avança en este important projecte l’alcaldessa de Paterna, Elena Martínez es va comprometre amb els veïns a desenrotllar una actuació en el tram no urbanitzat del Barranc del Rúbio. En eixe punt hi ha gran quantitat de vegetació que per l’experiència dels veïns reté l’aigua fent pujar el nivell d'esta i provocant problemes en les vivendes situades en eixa zona. Seguint instruccions de l’alcaldessa, el gerent d’Aigües de Paterna va indicar que realitzarà un estudi detallat de la zona en qüestió per a dur a terme la neteja i retirada d’elements que puguen dificultar el pas de l’aigua. Per a això es demanarà permís i col•laboració a la Confederació Hidrogràfica del Xúquer que té la competència a partir de la zona urbanitzada del Barranc. Continuant amb el procés obert de col•laboració veïnal per a la presa de decisions, dilluns que ve s’ha acordat una nova trobada per a concretar tant l’actuació de neteja en el Barranc del Rúbio com altres qüestions puntuals que preocupen els veïns.